มันนี่ทูเดย์
ศรีอยุธยาฯ ประกันรถเบี้ยเริ่มต้น 6,300 บาท
18 ส.ค. 2558

ศรีอยุธยาฯ ประกันรถเบี้ยเริ่มต้น 6,300 บาท 
นายอิศรา ชูวิศิษฐ์ ผู้อำนวยการอาวุโสฝ่ายพัฒนาผลิตภัณฑ์บริหารความเสี่ยงและประกันภัยต่อ บริษัทศรีอยุธยา เจนเนอรัล ประกันภัย เปิดเผยว่า บริษัทเปิดตัว 2 ผลิตภัณฑ์ใหม่ คือ แบบเอสเอจีไอ ออโต้ เพอร์เฟกต์ (SAGI AUTO Perfect) มีให้เลือก 3 แผน คือ แผนประกันชั้น 3 แผน 2+ และแผน 3+ เบี้ยประกันภัยเริ่มต้นเพียง 6,300 บาท รับประกันภัยโดยไม่ต้องตรวจสภาพรถและไม่จำกัดอายุของรถ และประกันภัยอุบัติเหตุส่วนบุคคล (พีเอ) SAGI PA Perfect ที่จัดความคุ้มครองไว้ 5 แผน เบี้ยประกันภัยต่ำสุด 750 บาท และสูงสุดไม่เกิน 6,100 บาท ขึ้นอยู่กับความต้องการของลูกค้า
กรุงเทพประกันชีวิตครึ่งปีแรกกำไรเพิ่ม 
บริษัท กรุงเทพประกันชีวิต รายงานครึ่งปีแรกปี 2558 บริษัทมีกำไร 2,612 ล้านบาท เพิ่มขึ้นจากปีก่อน 1,347 ล้านบาท หรือ 107% เนื่องจากปีนี้ไม่มีภาระต้องสำรองเงินประกันชีวิตจากผลกระทบของอัตราดอกเบี้ยเหมือนปี 2557 ส่วนเบี้ยประกันภัยรับรวมครึ่งปีแรกมี 23,416 ล้านบาท ลดลง 37% จากช่วงเดียวกันปีก่อน เนื่องจากบริษัทได้ปรับเน้นการขายแบบประกันที่มีความคุ้มครองระยะยาว มีการชำระเบี้ยประกันหลายปี ทำให้เบี้ยประกันรับจะลดลงมากเมื่อเทียบกับปี 2557 บริษัทยังได้เปิดแคมเปญ “Change is Good” เพื่อสร้างความมั่นคงทางการเงินให้ประชาชน ด้วยการวางแผนการเงินรอบด้านเพื่อสร้างฐานะและสร้างหลักประกันผ่านที่ปรึกษาการเงินและตัวแทนประกันชีวิตทั่วประเทศ